Požar koji od ponedjeljka bukti sa splitske strane planine Dinara, povremeno se prebacuje na teritorij Šibensko-kninske županije, ali zasad nema opasnosti za ljude i imovinu, kažu nam u vatrogasnoj zajednici Šibensko-kninske županije.

- Gori poviše Cetine na nepristupačnom terenu, prilično visoko na planini gdje ne možemo doprijeti, a kako gori uglavnom trava, na mjestima gdje nema šume, nema neke veće ugroze – kaže nam prvi čovjek županijskih vatrogasaca Darko Dukić.

Riječ je o sezonskim požarima, koji svake godine u ovo doba izbijaju na Dinari.

No, sa splitske strane stanje je ozbiljnije.

Vatra je planula u ponedjeljak u popodnevnim satima, no kako još uvijek nije ugašena, na terenu je kanader koji izbacuje vodene bombe, a i članovi HGSS Stanice Split cijelu su proteklu noć spašavali planinarska skloništa, javlja DalmacijaNews.



- Gori čitava planina, opožareno područje je jako veliko, a vatra se sada prebacuje na sjevernu stranu. Prizori su zaista katastrofalni, a posljedice će biti dugoročne za biljni i životinjski svijet. Bili smo na terenu, obranili smo sve naše planinarske kućice. Izgorile su nam markacije i šteta je tu ogromna. Trenutno gori prema Vještičjoj gori, ispod Troglava... prebacuje se u Šibensko-kninsku županiju. Požar može ugasiti samo kiša i molimo Boga da što prije padne. Na tisuću mista gori, mislim da ima 100 kilometara vatrene fronte - kazao je za splitski portal Darko Gavrić Čerčo iz HGSS-a.



Nije poznat uzrok požara, no to će se ionako znati tek nakon što policija obavi očevid na opožarenom području.